**מבוא**

"במה לפתוח ספר?" שואלים את עצמם סופרים, ומקדישים מחשבה רבה בדרכם לתשובה.

פתחו של ספר הוא נקודת הראשית **שבה נפגש הקורא עם עולם הרעיונות של היוצר, ובהתאם משקלה רב**. **במקרא**, משמשת הפתיחה **כסוג של מבוא מושגי**, המציג את **הערכים ואת עולם הרוח** שאליו מוזמן הלומד.

פרקי הראשית של התורה הם גם פרקי הראשית של העולם, וצירוף זה, **מעמיד בפנינו פתח שמשוקעים בו מפתחות לעומקיה של התורה ולרזי העולם גם יחד.**

**עד כאן הדברים פשוטים. התמונה הופכת להיות מורכבת ומעניינת גם יחד - בעקבות הסיפור הכפול המתואר בפרק הראשון ובפרק השני (על פי חלוקת המסורה)[[1]](#footnote-1). המתבונן בפרקי הראשית, מגלה תמונה מורכבת: שני פרקים מספרים, לכאורה, על אותה התרחשות, אך כל אחד מהם מספר סיפור שונה אודותיה.**

**בעוד פרק א' מספר על שמים שנבראו תחילה: "בְּרֵאשִׁית בָּרָא אֱ-לֹהִים אֵת הַשָּׁמַיִם וְאֵת הָאָרֶץ", בפרק ב' הארץ קודמת, ובעקבותיה נעשים השמים[[2]](#footnote-2): "... בְּיוֹם עֲשׂוֹת ה’ אֱ-לֹהִים אֶרֶץ וְשָׁמָיִם" (ב', ד'). פרק א' מספר על עולם הנברא בשישה ימים, ואילו פרק ב' מתאר התהוות ביום אחד: "אֵלֶּה תוֹלְדוֹת... בְּיוֹם עֲשׂוֹת ה’ אֱ-לֹהִים אֶרֶץ וְשָׁמָיִם" (שם, שם). גם תיאור האדם בשני הפרקים שונה עד מאוד. בראשון נאמר: "וַיִּבְרָא אֱ-לֹהִים אֶת הָאָדָם בְּצַלְמוֹ, בְּצֶלֶם אֱ-לֹהִים בָּרָא אֹתוֹ". האדם נברא בצלם א-להים - מעין 'דוּגמה של מעלה'[[3]](#footnote-3), ללא אזכור מפורש לצדדיו החומריים. בשני, התיאור הוא - "וַיִּיצֶר ה’ אֱ-לֹהִים אֶת הָאָדָם עָפָר מִן הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה" (ב', ז'); חומר הגלם ממנו נוצר הוא עפר, ובאפיו נופח א-להים נשמת חיים.**

**לו היינו ניגשים אל האדם של פרק א' ושואלים אותו 'מהיכן הוא', או - 'להיכן שייך?' דומה שהיה מצביע אל עבר השמיים. לו היינו ניגשים לאדם של פרק ב' ושואלים אותו שאלה דומה, ככל הנראה, הוא היה מצביע אל האדמה והעפר. עד כאן המחשה קצרה לפער בין התיאורים.**

קולמוסים רבים נשתברו על דבר הפער שבין שני הפרקים. יש שצמצמוהו מאוד, יש מי שדיבר על שני אבות טיפוס של האדם, או על 'שתי בחינות' המתקיימות זו לצד זו[[4]](#footnote-4).

בבסיס כתיבה זו עומדת הטענה כי הפער בין שני סיפורי הראשית אינו טכני, אלא מהותי. הקשבה דרוכה לכתוב מגלה כי אין כאן סיפור אחד, אלא שני נרטיבים נפרדים המציבים בפנינו שתי תפישות עולם שלמות, הנוגעות בשורשי הקיום[[5]](#footnote-5).

**דוגמאות לפער שבין התפישות בין שני הפרקים:**

1. **מיהו האדם האידיאלי?** האם הוא ישות רוחנית, 'בצלם אלוהים', שייעודו להתעלות מעל הטבע, או שמא מהותו נעוצה בחיבורו אל הארציות, כמי שנוצר 'עפר מן האדמה'?
2. **מהי נוכחות האל בעולם?** האם האל הוא כוח מרוחק וטרנסצנדנטי, בורא בחוק וסדר ('אלוהים'), או שהוא ישות אישית וקרובה, המהלכת בגן ומקיימת שיח ('ה' אלוהים')?
3. **מהי תכלית הקיום?** האם ייעודנו הוא לכבוש את העולם ולרדות בו ('וכבשוה ורדו'), או שתפקידנו הוא לשרת את הבריאה בענווה ('לעבדה ולשמרה')?
4. **מהי מהות הזוגיות?** האם היא משימה של המשכיות ('פרו ורבו'), או שהיא מענה לבדידות קיומית וחתירה לדבקות ('והיו לבשר אחד')?
5. **מהו טבע המציאות?** האם העולם הוא "טוב מאוד" מעצם בריאתו, או שהוא מרחב של מאבק מתמיד בין "טוב ורע"?
6. **מהו מקומה של הבחירה?** האם האדם הוא חלק מסדר אלוהי מושלם, או שהוא יצור חופשי הניצב תדיר בפני ציווי ואפשרות למרוד?
7. **מהו מעמד האישה?** האם הזכר והנקבה נבראו יחד, או שהאישה נוצרה מן האיש, כמשנית לו וכ"עזר כנגדו"?
8. **מהי הדרך אל האמת?** האם האמת מתקבלת כהוראה שלמה מלמעלה, או שהיא מתגלה מתוך ניסיון, מפגש, ואף טעות?
9. **מהו טבע הזמן?** האם החיים בנויים מרגעים נפרדים ומוגדרים (שישה ימים), או שהם מערכת אחת שלמה וזורמת ('ביום אחד')?
10. **מהו יחסנו לטבע?** האם הטבע הוא משאב שניתן לאדם לשליטתו, או שהאדם שותף ואחראי לקיומו?

הדפים הבאים מזמינים אותך למסע. מסע אל עומקם של פרקי הראשית, אך לא רק אליהם. זהו מסע שנוגע בשאלות היסוד של הקיום האנושי: מהו האדם ומהי מהותו? מה טיבו של קשר? מהי הבחירה הניצבת בפנינו בכל רגע? מה שמתחיל כהתבוננות בפסוקים, יהפוך, כך אנו מקווים, למסע אל תוך האופן שבו אנו קוראים, מבינים וחיים.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**פרק א': בריאה ויצירה**

כדי לפענח את חידת שני סיפורי הראשית, עלינו לזהות תחילה מהי הפעולה היסודית המתקיימת בכל אחד מהם. הקשבה לכתוב מגלה כי כל פרק מתאר תהליך מהותי אחר, בעל היגיון פנימי ופעולה מרכזית משלו. פרק א' הוא עולם הבריאה, שמהותו הבדלה; פרק ב' הוא עולם היצירה, שמהותו חיבור.

עולם הבריאה: פעולת ההבדלה

פרק א' הוא פרק הבריאה, [[6]](#footnote-6)בתיאורה הוא פותח – "בְּרֵאשִׁית בָּרָא אֱ-לֹהִים אֵת הַשָּׁמַיִם וְאֵת הָאָרֶץ", ובה הוא חותם: "וַיְבָרֶךְ א-להים אֶת יוֹם הַשְּׁבִיעִי וַיְקַדֵּשׁ אֹתוֹ כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא א-להים לַעֲשׂוֹת" (ג').

הבריאה' מסמלת את המעבר מן ה'אין' אל ה'יש'. קודם לכן לא היה דבר, וכעת הוא קיים. במהותו זהו מעשה השמור לא-להים.

פרק א' פותח בפסוק "בְּרֵאשִׁית בָּרָא אלוהים" - השורש 'ברא' קשור אל המילה 'בר', 'חוץ'. נקודת הראשית מוגדרת כ'בן' או כ'חוץ' - ביחס לקיומו הקדוּם של אלוהים. כאילו היה כתוב - 'בראשית 'הוציא' אלוהים את השמים ואת הארץ'. בדומה לבן היוצא מאמו, כך 'יצא' העולם מאלוהים בהיפרדו ממנו[[7]](#footnote-7). בהתאמה, התנועה הבסיסית הנוכחת בליבו של הפרק הראשון היא – ההבדלה[[8]](#footnote-8).

תחילה, בורא א-להים את השמים ואת הארץ, והתוצאה הישירה לכך היא 'תוהו ובוהו' – בליל של הכל. מכאן ואילך יוצא לדרך תהליך שמהותו הבדלה ועוד הבדלה:

* הבדלת האור מהחושך: "וַיַּרְא אֱ-לֹהִים אֶת הָאוֹר כִּי טוֹב וַיַּבְדֵּל אֱ-לֹהִים בֵּין הָאוֹר וּבֵין הַחֹשֶׁךְ". גם קריאת השם היא סוג של הבדלה: "וַיִּקְרָא אֱ-לֹהִים לָאוֹר יוֹם וְלַחֹשֶׁךְ קָרָא לָיְלָה...".
* הבדלת המים העליונים מהתחתונים: "וַיֹּאמֶר אֱ-לֹהִים יְהִי רָקִיעַ בְּתוֹךְ הַמָּיִם וִיהִי מַבְדִּיל בֵּין מַיִם לָמָיִם... וַיַּבְדֵּל בֵּין הַמַּיִם אֲשֶׁר מִתַּחַת לָרָקִיעַ וּבֵין הַמַּיִם אֲשֶׁר מֵעַל לָרָקִיעַ".
* הבדלת המים מהיבשה: "וַיֹּאמֶר אֱ-לֹהִים יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְתֵרָאֶה הַיַבָּשָׁה".

כה ממשיך הפרק, וצועד בנתיב ההבדלה[[9]](#footnote-9).

מהותה של ההבדלה היא מעבר ממצב של 'תוהו ובוהו' למצב של התבררות. היא מעניקה עצמיות לכל נברא, המאפשרת ביטוי לא-להיות ולאינסופיות שבו[[10]](#footnote-10). לכן, אין בכל הפרק הראשון תיאור של קשר, הדדיות, 'גן עדן' כמרחב קיום, או מערכת חיים משותפת. התקשרות לגורם אחר נתפשת כטשטוש העצמיות, כאילו חסר דבר בנברא והוא נדרש לחפשו במקום אחר[[11]](#footnote-11).

עולם היצירה: פעולת החיבור

פרק ב' פותח במילים "אֵלֶּה **תּוֹלְדוֹת** הַשָּׁמַיִם וְהָאָרֶץ בְּהִבָּרְאָם...". המילה "תולדות" מסמנת מעבר שלב: מ'בריאה' – 'יש מאין', אנו עוברים לפעולת ה'יצירה' – 'יש מִיֵש'. היצירה אינה בוראת חומר גלם, אלא **מחברת** בין חומרי גלם קיימים כדי להעניק להם צורה, תפקיד ומשמעות חדשה.

**אם הפעולה המרכזית בבריאה הייתה הבדלה, הרי שהפעולה המרכזית ביצירה הפוכה בתכלית: חיבור. בפרק זה, נקודת המוצא היא שהחלקים נפרדים, והתנועה היא של חיבור ויצירת דבר חדש מביניהם , וכן יצירת יחסי גומלין המרכיבים יחדיו 'מערכת חיים'.**

**הפרק מדגים זאת מיד:**

* **חיבור ליצירת צומח: הצומח אינו יכול להתקיים כל עוד הארץ לבדה והמים לבדם. הוא תוצר של חיבור בין יסודות נפרדים: "וְכֹל שִׂיחַ הַשָּׂדֶה טֶרֶם יִהְיֶה בָאָרֶץ... כִּי לֹא הִמְטִיר ה’ אֱ-לֹהִים עַל הָאָרֶץ וְאָדָם אַיִן לַעֲבֹד אֶת הָאֲדָמָה". המים והארץ קיימים בנפרד, וההמטרה היא זו שמחברת ביניהם. כך גם בדוגמה הבאה: "וְאֵד יַעֲלֶה מִן הָאָרֶץ וְהִשְׁקָה אֶת כָּל פְּנֵי הָאֲדָמָה".**
* **חיבור ליצירת האדם: גם האדם עצמו בפרק זה הוא תוצר של חיבור מופלא: "וַיִּיצֶר ה’ אֱ-לֹהִים אֶת הָאָדָם עָפָר מִן הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה". חומר הגלם – עפר מן האדמה – מתחבר עם נשימה אלוהית, והתוצאה היא - יצירה חדשה.**

**לסיכום, שתי תנועות הפוכות עומדות בבסיס שני הפרקים. בראשונה – תנועה של הבדלה. העולם נברא ונבדל מא-להים, והתהליך הפנימי שלו הוא היפרדות והתרחקות מתערובת המטשטשת את הייחודיות. בשנייה – תנועה של צירוף וחיבור, שבה אלוהים רוקם רקמות חיים ומערכות גומלין.**

**סוד שני השלבים: מתחיל בפירוד ומסיים בחיבור**

מדוע בחרה התורה בסדר זה? מדוע יש צורך בהבדלה קודם החיבור? את התשובה לסדר הפעולות הזה, את ההיגיון הפנימי המארגן את שני פרקי הראשית, מספק הזוהר הקדוש בכלל יסוד אחד: *"סטרא דקדושה שרי בפירודא וסיים בחיבורא..."* (צד הקדושה מתחיל בפירוד ומסיים בחיבור...). הזוהר[[12]](#footnote-12) מלמד אותנו שכל בניין של קדושה נפתח בתנועה של 'בריאה' (פרק א') – המקפלת בתוכה מהלך פעולה של הבדלה, המעניקה לכל נברא את זהותו הייחודית והנפרדת. זהו שלב הכרחי של עמידה בפני עצמך, של הגדרת ה'אני'. ורק לאחר מכן, מתוך אותה עצמיות איתנה, יכול להתחיל מהלך של 'יצירה' (פרק ב') – מהלך של חיבור אמיתי. חיבור שנובע מבחירה, משותפות ומפגש בין שניים שהם שלמים, ולא מתוך טשטוש או ביטול.

**פרק ב': כיבוש מול פינוי מקום – שתי תנועות נפש**

לאחר שזיהינו את פעולות היסוד של שני הפרקים, נוכל כעת לבחון כיצד הן מתגלמות כשתי תנועות נפש שונות. פרק א' מציג בפנינו את האדם-הכובש, שמהותו התרחבות. **פרק ב**' מציג את האדם-המאפשר, שמהותו הכלה ופינוי מקום.

**תנועת הנפש של פרק א' – כיבוש והתרחבות**

האדם של פרק א', שנברא ב"צלם אלוהים" מעולם של "הבדלה", נושא בתוכו תנועת נפש של התרחבות אדירה. הברכה והציווי שהוא מקבל מהאל מבטאים זאת בעוצמה: "פְּרוּ וּרְבוּ וּמִלְאוּ אֶת הָאָרֶץ **וְכִבְשֻׁהָ**, **וּרְדוּ**..." (א', כ"ח). הציווי האלוהי אינו משאיר מקום לספק. הפעלים 'וְכִבְשֻׁהָ' ו'רְדוּ' מתארים תנועת נפש של התפשטות, שלוחה של הכוח האלוהי שבאדם ('בצלמו'), הפורצת החוצה במטרה לעצב את המציאות ולהטביע בה את חותמו[[13]](#footnote-13).

**תנועת הנפש של פרק ב' – פינוי מקום והכלה**

שונה בתכלית היא תנועת הנפש של האדם בפרק ב'. אדם זה, שנולד מעולם של "חיבור", פועל מתוך הקשבה ושירות. הוא אינו מצווה לכבוש, אלא: "**לְעָבְדָהּ וּלְשָׁמְרָהּ**" (ב', ט"ו). הביטוי העמוק ביותר לתנועה זו אינו מגיע מציווי חיצוני, אלא מהתנהגותו של האל עצמו. במעשה רב משמעות, אלוהים מביא את בעלי החיים אל האדם 'לִרְאוֹת מַה יִּקְרָא לוֹ'. בכך, האל מפנה מקום ליצירתיות ולבחירה של האדם, ומזמין אותו לאותה פעולה בדיוק: להתבונן, להקשיב, ולתת שם מתוך הבנת המהות של הזולת[[14]](#footnote-14). זו תנועה של מי שמכיר בקיומו של האחר[[15]](#footnote-15).

באנלוגיה מעולם המשפחה, האדם של פרק א' הוא כבן הבכור. עבורו, העולם הוא מציאות נתונה שהוא הראשון לפגוש, בהתאם הוא חווה אותה כשייכת לו בזכות.

לעומתו, הבן השני, המייצג את איש פרק ב', נולד אל תוך מציאות שכבר יש בה 'אחר' – אחיו הבכור. בהתאם, כל חווית הקיום שלו נבנית מינקותו מתוך יחסיות והתבוננות בזולת**.**

תנועת הכיבוש לבדה מובילה **לעריצות**  ותנועת פינוי המקום לבדה מובילה **לביטול עצמי**.

בשולי ההבחנה שבין הבריאה ובין היצירה - דוגמאות לפערים

|  |  |
| --- | --- |
| בריאה | יצירה |
| 1. בסיפור הבריאה טמון המפתח להבנת טבעם של כל הנבראים. כדי להתחקות אחר טבע זה, עלינו לפנות אל המקור, אל העבר. ישנן שתי דרכים לעשות זאת: התבוננות בתיאורי הבריאה במקרא, וזיהוי חוקי הבריאה בעולם (כמו מתמטיקה ופיזיקה). השאלה המרכזית החושפת את המקור האלוהי שבכל נברא היא אפוא "מהיכן באת?", שאלה המכוונת אותנו אל מה שהטביע בו אלוהים בראשיתו. המוקד הוא העבר. 2. אין בסיפור הבריאה התייחסות למקום ולמרחב קיום לנבראים. התיאור הוא לעצם קיומם. 3. בעשרה מאמרות נברא העולם. דיבור אלה-י נפרד לנבראים שונים המצביע על הבדלי מהות בין נברא לנברא. 4. העולם נברא בשישה ימים. כל יום מהווה יחידת זמן נפרדת, החולקת רשות לעצמה - "וַיְהִי עֶרֶב וַיְהִי בֹקֶר יוֹם...". התרחשויות בימים שונים אינן מתחככות זו בזו. 5. אין תהליכים. קיימת אמירה ולאחריה מציאות. "וַיֹּאמֶר אֱלֹהִים יְהִי אוֹר וַיְהִי אוֹר". 6. שבע פעמים נזכר הביטוי "טוב". בעולם הבריאה הכל טוב, אין רע. 7. החי והצומח אינם מותנים בקיומו של האדם. קיומם עצמאי כנבראים. לכל נברא זכות קיום עצמאית. 8. שבת נזכרת כמי שמעידה על א-להים, אליו משויכת הבריאה כולה. | 1. יצירה משמעותית מחדשת דבר שלא היה קודם לכן בעולם. השאלה שתחשוף יצירה אל מקומה המשמעותי היא - מהו החידוש הנרקם בה? המוקד הוא ההווה והעתיד. 2. יש מרחב המכיל את ההתרחשות - גן עדן, נהרות, גבולות גזרה, נטיעות. 3. הפרק כתוב כסיפור אורגאני, אין בו חלוקה למאמרות. 4. התרחשות ביום אחד, מערכת זמן אחת המייצרת אינטראקציה בין חלקיה השונים - (ד) אֵלֶּה תוֹלְדוֹת הַשָּׁמַיִם וְהָאָרֶץ בְּהִבָּרְאָם בְּיוֹם עֲשׂוֹת ה’ אֱלֹהִים אֶרֶץ וְשָׁמָיִם... שייכות למערכת חיים אחת, למערכת גומלין בה כל דבר משליך על כל דבר. 5. סיפור היצירה הוא סיפור של תהליכים ושל יחסי גומלין. 6. בעולם היצירה יש טוב ויש רע, התמודדות בין קטבים, מורכבויות. "וְעֵץ הַדַּעַת טוֹב וָרָע. וּמֵעֵץ הַדַּעַת טוֹב וָרָע לֹא תֹאכַל מִמֶּנּוּ כִּי בְּיוֹם אֲכָלְךָ מִמֶּנּוּ מוֹת תָּמוּת: וַיֹּאמֶר ה’ אֱלֹהִים לֹא טוֹב הֱיוֹת הָאָדָם לְבַדּוֹ אֶעֱשֶׂה לּוֹ עֵזֶר כְּנֶגְדּוֹ". 7. הצומח והחי תלויים באדם. "אדם אין לעבוד את האדמה". 'יצירתו' בהם תקיים אותם. 8. השבת אינה נזכרת - המוקד עובר ממעשה הבריאה (ששיאו הוא בשבת), אל נוכחותו המתמדת של ה' בעולם, שאינה דורשת יום מיוחד להעיד עליה. |

**פרק ג': מה היה באמת? בין שני העולמות**

לאחר שזיהינו את שני העולמות הנפרדים – עולם ה"בריאה" ועולם ה"יצירה", עולם ה"כיבוש" ועולם "פינוי המקום" – אנו ניצבים בפני שאלה נוקבת - **מהי האמת?** וכיצד עלי כאדם לנהוג – ככובש ורודה או כשומר העובד בגן?

זוהי שאלה המתעוררת בכל מקום שבו אנו פוגשים סתירות בכתוב, איננו בוחרים באחד ודוחים את השני. הניסוח שחכמים קבעו במחלוקת שהיא לשם שמים: "אלו ואלו דברי אלוהים חיים".

**דברים שרואים מכאן לא רואים משם'**

בדרכנו אל ההבנה, נקדים: כל תיאור, בין אם הוא תיאור נוף, אדם, רגש או עמדה פילוסופית, מושתת על שני רכיבי יסוד: הנושא המתואר, ונקודת המבט שבה מוצב מתאר האירוע. קיומו של הרכיב הראשון פשוט ובו מתמקד השיח הגלוי. השני – נקודת המבט, קשה יותר לזיהוי, יחד עם זאת השפעתו מכרעת. נקודת מבט בנויה מזווית הראייה שממנה משקיף הצופה על האירוע, המרחק שלו ממנו, וגם מהשקפת העולם שבה הוא נתון. כל אלו מעצבים במידה רבה את תיאורה ואת משמעותה של ההתרחשות.[[16]](#footnote-16)

כעת, נחזור אל שני הפרקים ונבחן 'היכן מוצב המספר המקראי' בכל אחד מהם.

**מבט מקרוב ומבט מרחוק**

פרק ב' מציג **תקריב** אל תוך הדרמה האנושית, מנקודת מבט קרובה ומעורבת. פרק זה מתאר סיפור המכיל את כלל מרכיבי המציאות המוחשית: זמן ("בְּיוֹם עֲשׂוֹת..."), מקום ("גַּן בְּעֵדֶן"), דמויות ועלילה.[[17]](#footnote-17) בסיפור זה, המספר המקראי מתאר את האירוע מנקודת מבט של מי שנוכח בגן, מעורב במתרחש וצופה בו מקרוב.

פרק א', לעומת זאת, מציג **מבט-על** מופשט ועל-זמני. האירוע המתואר הוא 'בריאת העולם' – התהוות כל ה'יש'. מטבע הדברים, לא קיים מקום שממנו ניתן לצפות על תמונה שכזו. 'מגרש' ההתרחשות הוא של אלוהים – הוא הבורא והוא המתאר[[18]](#footnote-18). בהתאם לכך, פרק זה מתאר עולם מושגי מופשט, לא התרחשות פיזית. זהו תיאור של רעיון רוחני, מנקודת מבט א-להית, המשתלשל אל עבר הארץ, אך אינו 'נוגע' בה[[19]](#footnote-19). בהגדרה זו הנגיעה בחיים עצמם מתרחשת בסיפור הנוסף, בפרק ב' – בגן עדן, המתקיים במקום ובזמן, ונוגע ב'כאן ובעכשיו'[[20]](#footnote-20)

התשובה הפשטנית הרואה כאן סתירה, מחמיצה את עומק כוונת הכתוב. לעומת זאת, ההבנה כי מדובר בשתי עמדות תצפית שונות, פותחת שער להבנה עשירה ורב-ממדית. ישנו אירוע אחד, רב ממדי, במהלכו נברא העולם. אירוע זה מתואר בשני פרקים, כשכל אחד מתצפת לעברו מנקודת מבט אחרת. הראשון צופה על העולם 'מזווית עינו' של אלוהים, מעמדה שאינה נתונה בזמן ובמקום. עמדת התצפית השנייה מותאמת לזווית עינו של האדם, אל העולם ואל מערכת החיים שבה הוא נתון.**[[21]](#footnote-21)**

**'אלו ואלו דברי אלוהים חיים': מפגשים נוספים עם הכפילות**

ההתבוננות דרך שתי נקודות המבט מאפשרת לנו להבין כיצד פערים רבים נוספים אינם סתירות, אלא שני קולות המשלימים יחד תמונה מלאה:

1. **יחס האדם לטבע: כובש או שומר?** אכן, הפרק הראשון מקנה יתרון לאדם על פני נבראים אחרים, ומייעד אותו לכבוש ולרדות. [[22]](#footnote-22) לצד זאת לא ניתן להתעלם מההקשר: פרשיית הבריאה, שהתיאור בה הוא של ייעוד מופשט. זה כנגד זה, בהקשר לעצם קיומם, מוצב האדם כ'נברא בצלם אלוהים', ומוצבים בעלי החיים. הכתוב מכריע בברכת ייעוד לאדם כביטוי ליתרונו. משמעות הדברים היא שבמצב של התנגשות בין צורך קיומי של החברה האנושית לערכי טבע, ההכרעה תהיה לטובת קיומה של החברה.[[23]](#footnote-23) פרק ב' מזמין את האדם אל מערכת החיים הנתונה בגן עדן. כאן, חיובו הוא 'לעובדה ולשומרה', והוא מוזמן לטפח וליצור מערכת חיים הרמונית.
2. **דמות האדם: ישות רוחנית או גופנית?** פרק א' מתאר את מעמדו ה**מהותי** כנזר הבריאה ובהתאם – מתמקד בממד הרוחני ("בצלם אלוהים"). פרק ב' מתאר את **חווית קיומו** המורכבת, הנעה בין עפר לשמיים ("עפר מן האדמה", "נשמת חיים"). שניהם נכונים במישורים שונים.
3. **נוכחות האל: מרוחק או קרוב?** פרק א' מציג את "אלוהים" כבורא **טרנסצנדנטי**, הפועל מחוץ לעולם. פרק ב' מציג את "ה' אלוהים" כשותף **אימננטי**, הפועל בתוך הגן. התורה מלמדת אותנו על שתי דרכים לפגוש את האלוהי.
4. **טבעו של הזמן: מקוטע או שלם?** פרק א' מחלק את הבריאה ל**שישה ימים נפרדים**, המלמדים על הזהות הייחודית של כל מרכיב. פרק ב' מאחד את הכל ל"**יום אחד**", המלמד על הקשר והתלות ההדדית בין כל חלקי המערכת.
5. **הציווי והבחירה:** בפרק א' אין ציווי אישי, אלא **ייעוד כללי** וברכה. האדם הוא חלק מסדר קוסמי מושלם. בפרק ב', האדם מקבל **ציווי אישי** ("לא תאכל"), וכך נולדת הבחירה החופשית, האחריות, והדרמה האנושית כולה.

ההבנה כי אלו שתי נקודות מבט משלימות מאפשרת לנו לשמוע את שני הקולות גם יחד, ולהבין כי "אלו ואלו דברי אלוהים חיים".

**תפיסה רחבה למחלוקות בחיים**

הרעיון כי "אלו ואלו דברי אלוהים חיים" הוא יסוד עתיק במחשבת חז"ל, המופיע במחלוקות בית שמאי ובית הלל. דרך לימוד זו מציעה כי המודל להבנת מחלוקות אלו נעוץ כבר בפרקי הראשית.

כשאנו פוגשים מחלוקת עמוקה בחיים – בין הורים לילדים, בין גישות פוליטיות, או אפילו בתוך נפשנו – התגובה הראשונית היא לראות בה סתירה ולחפש צד אחד "צודק". המודל של פרקי בראשית מלמד אותנו דרך אחרת: לעצור ולשאול, האם ייתכן ששני הצדדים צודקים, אך כל אחד מהם מתבונן על המציאות מ"עמדת צופה" אחרת? צד אחד רואה את התמונה מ"מבט מרחוק", עוסק בעקרונות, במהויות ובטווח הארוך. הצד השני רואה אותה מ"מבט מקרוב", עוסק בחוויה, ברגש ובצרכים המיידיים. ההבנה ששני המבטים נחוצים כדי לקבל תמונה שלמה, היא תחילתה של חוכמה, והיא המפתח לשיח אמיתי ומפרה.

**סוד השותפות: מדוע דווקא שתי נקודות מבט?**

אך מדוע בחרה התורה להציג דווקא שתיים? הרי יש אינסוף נקודות תצפית על העולם.

התשובה נוגעת בסוד העמוק ביותר של המאמר כולו: **סוד השותפות בין אדם לאלוהים**. הכפילות בסיפור הראשית אינה מקרית; היא הנחת היסוד לתפיסת התורה כולה. התורה מציגה בפנינו את **המבט האלוהי** (פרק א') – הנצחי, המהותי, התבניתי; ולצדו היא מציגה את **המבט האנושי** (פרק ב') – החווייתי, הדיאלוגי, זה שלוקח אחריות.

שני הסיפורים אינם סותרים, אלא מכוננים את שני הצדדים של השותפות. אלוהים בורא את העולם, את חוקיו ואת הפוטנציאל הגלום בו, והאדם מוזמן להיכנס אל תוך הבריאה הזו, להעניק לה משמעות, ליצור בה קשרים ולהיות שותף פעיל בהתפתחותה. ההבנה כי אלו שתי נקודות מבט משלימות מאפשרת לנו לשמוע את שני הקולות גם יחד, ולהבין כי **"אלו ואלו דברי אלוהים חיים"**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**האדם הגבוה והאדם הארצי – שני קטבים של קיום**

ההבחנה בין עולם הבריאה (פרק א') לעולם היצירה (פרק ב') מגיעה לשיאה הדרמטי בתיאור בריאת האדם. התורה אינה מציגה בפנינו סיפור אחד, אלא מציבה זה מול זה, כמעט כראי, שני מודלים של אדם, שתי תפישות של מהות אנושית. באופן טבעי, היינו מצפים שהאדם הגבוה יהיה הרוחני והאלוהי, ואילו האדם הארצי יישאר בגובה הטבע, ללא ערך מוסף. אך כאשר מקשיבים לפסוקים, מתגלה הפתעה מכוננת.

פרק א' מציג בפנינו דמות קוסמית "וַיֹּאמֶר אֱלֹהִים: נַעֲשֶׂה אָדָם בְּצַלְמֵנוּ כִּדְמוּתֵנוּ". זהו אדם-אידיאה, נציג המין האנושי. לעומתו, פרק ב' מתאר יצירה אינטימית ומוחשית: "וַיִּיצֶר יְהוָה אֱלֹהִים אֶת הָאָדָם עָפָר מִן הָאֲדָמָה". האחד הוא מושג שמימי, השני הוא גוף ארצי.

וכאן מתחילה ההפתעה. היינו חושבים שהאדם הגבוה הוא זה שנושא בקרבו את המהות האלוהית. אך הכתוב מתאר אותו כ"צלם". הוא צללית, הוא צל, הוא השתקפות – "דוגמה של מעלה". קשר פנימי שלו לאלוהים לא נזכר. הוא דומה לאלוהים, אך נפרד ממנו. במילים אחרות: אלוהים בשמים והוא בארץ, בלי שאלוהים נוכח בקרבו.

באופן מפתיע, דווקא באדם הארצי, הנוצר מעפר, אנו מוצאים את הקשר הפנימי והמהותי לאל. בו מתקיים דבר שלא קיים בשום נברא אחר: "וַיִּפַּח בְּאַפָּיו נִשְׁמַת חַיִּים" (בראשית ב', ז'). הנפיחה, בניגוד ל"צלם", היא פעולה פנימית ועצמית. זהו ביטוי עמוק של העברת מהות. כפי שמלמד הזוהר הקדוש. "מאן דנפח, מדיליה נפח" (מי שנופח, מתוכו הוא נופח). דווקא ביציר האדמה מוטבע חלק אלוה ממעל, ניצוץ מפנימיותו של הבורא.

הפתעה זו מכתיבה את תפקידו של כל אחד מהם בעולם. האדם הגבוה שתפקידו הוא להטביע סדר אלוהי על המציאות, מנכיח אותה בפעולות פיזיות – 'פרו ורבו ומלאו את הארץ', כיבוש ורדיה. לעומתו, האדם הארצי, נושא בקרבו נשמה פנימית, מקבל תפקיד של קשר, דיאלוג ואחריות אישית. הוא אינו כובש את הגן, אלא משרת אותו: "לְעָבְדָהּ וּלְשָׁמְרָהּ".

**מקומו של א-לוהים**

**מהו שמו של א-לוהים? בפרק הראשון כינויו הוא 'א-לוהים'. במשמעות של שופט[[24]](#footnote-24), בעל הכוחות כולם[[25]](#footnote-25), המגלם את מידת הדין והמשפט. שלמות גדולה ומידה מדויקת לכל דבר ודבר. א-לוהים זה אינו נתון בזמן ובמקום, ומכוונות האדם אליו היא מכוונות אל הנצח.**

**בפרק ב' נוסף שם 'הוויה'. שם זה נגזר מן המילה 'הווה', ובהתאם המפגש עמו הוא במרחב החיים הנתון בהווה. בניגוד לא-לוהים המבטא את השלם ואת הנצחי, בשם הוויה מתואר הקשר, המפגש עמו, והמימוש לכך הוא דווקא בהווה.**

**עוד יש לציין את שיתוף השמות בפרק ב' - שם א-לוהים ושם הוויה. שיתוף זה הוא ביטוי לעובדה שבשלב זה המפגש עם שם הוויה הוא בזיקה לא-לוהים הנצחי. בשונה מכך, בפרק ג', בעקבות החטא, המפגש הוא עם שם הוויה, ללא שם א-לוהים.**

**היכן עשוי האדם לפגוש את הקב"ה? בפרק הראשון אלוהים הנצחי אינו נוכח במקום**. תיאורו הוא כבורא עולם המהווה את הבריאה בדיבור ובמאמר, והוא נבדל ממנה. פעלים כמו "**ויאמר**" או "**ויעש**" מתארים את פועלו, שאינו מלווה במעורבות. בהתאם: בתיאורי הבריאה מתוארות הוראות על מעשים שכמו נעשים מאליהם, ללא מעורבות של אלוהים: "יְהִי רָקִיעַ בתוֹךְ הַמָּיִם וִיהִי מַבְדִּיל בֵּין מַיִם לָמָיִם: וַיֹּאמֶר אלוהים יִקָּווּ הַמַּיִם מִתַּחַת הַשָּׁמַיִם אֶל מָקוֹם אֶחָד וְתֵרָאֶה הַיַּבָּשָׁה וַיְהִי כֵן"[[26]](#footnote-26). בפרק זה מייעד אלוהים את האדם ומברכו, אך לא מתקיים קשר של קִרבה, ובוודאי שלא הדדיות.

בפרק השני שם הוויה מזמן את המפגש עמו – במרחב החיים, כנוכח בעולם, שוכן ופועל בכליו: "וְכֹל שִׂיחַ הַשָּׂדֶה טֶרֶם יִהְיֶה בָאָרֶץ וְכָל עֵשֶׂב הַשָּׂדֶה טֶרֶם יִצְמָח כִּי לֹא הִמְטִיר ה’ אלוהים עַל הָאָרֶץ וְאָדָם אַיִן לַעֲבֹד אֶת הָאֲדָמָה... וַיִּיצֶר ה’ אלוהים אֶת הָאָדָם עָפָר מִן הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה: וַיִּטַּע ה’ אלוהים גַּן בְּעֵדֶן מִקֶּדֶם וַיָּשֶׂם שָׁם אֶת הָאָדָם אֲשֶׁר יָצָר: וַיַּצְמַח ה’ אלוהים מִן הָאֲדָמָה כָּל עֵץ נֶחְמָד לְמַרְאֶה וְטוֹב לְמַאֲכָל וְעֵץ הַחַיִּים בְּתוֹךְ הַגָּן וְעֵץ הַדַּעַת טוֹב וָרָע" (ב', ה'-ט'). אלוהים ממטיר, נופח באפיו של האדם ונוטע עצים בגן. תיאורים אלו פלאיים, והם מתייחסים לאלוהים כמי שנוכח במרחב, בזמן ובמקום, וכמי שמזמן את האדם לקשר ולמפגש בעומק החיים.

**שמים וארץ או ארץ ושמים: שתי נקודות תצפית על הבריאה**

שני הפרקים הראשונים בספר בראשית פותחים בתיאורם של **השמים והארץ**, אך הסדר השונה שבו הם מופיעים טומן בחובו שתי תפיסות יסוד שונות על מהות המציאות ותהליך הבריאה.

**פרק א'**: בְּרֵאשִׁית בָּרָא אֱלֹהִים אֵת **הַשָּׁמַיִם** וְאֵת **הָאָרֶץ**: **פרק ב'**: אֵלֶּה תוֹלְדוֹת הַשָּׁמַיִם וְהָאָרֶץ בְּהִבָּרְאָם בְּיוֹם עֲשׂוֹת ה' אֱלֹהִים **אֶרֶץ וְשָׁמָיִם**:

כיצד משקף שינוי זה את עולמם הפנימי של הפרקים ואת הדרמה הקיומית המתרחשת בהם?

**הגדרת הממדים: שמים וארץ**

לצורך העיון בפרקים, נגדיר את שני הממדים האלו לא כמרחבים פיזיים, אלא כעולמות מהותיים שונים:

* **השמים**: מגלמים את הממד ה**אינסופי**, המופשט והטהור, שאינו תחום במידות ואינו נתון לצמצום. הם עולם **הרעיון, החזון והחוק** שקדם למעשה.
* **הארץ**: מגלמת את הממד ה**סופי**, המוגדר, הנתון לגדרים ולמגבלות. היא ה**ממשות**, המציאות המדודה, והמקום שבו מתרחשת ההשתלשלות אל המעשה החומרי.

**פרק א': השתלשלות מן השמים אל הארץ (הציר היורד)**

בפרק א', **השמים** ניצבים כנקודת הראשית של הבריאה - **הַשָּׁמַיִם** וְאֵת **הָאָרֶץ**. המבנה הזה מתאר תנועה של **השתלשלות** מן האינסוף אל הסופי: "וַיֹּאמֶר... וַיְהִי". המציאות מועמדת על ידי **הדיבור הא-ולהי**, שהוא אירוע המתחולל *מעל* לעולם, והמימוש הוא גזירה למה שנגזר שם למעלה.

כאשר נקודת המוצא היא השמים, העיקר הוא **הפוטנציאל האינסופי** הגלום בנברא. ה**ארץ** היא המקום שאליו משתלשלת הבריאה, והמעבר הזה מן הרעיון הטהור אל עולם החומר והמעשה **תמיד מקפל בתוכו נפילה**, אובדן של חלק מן השלמות המקורית. הנפילה היא הפער שבין המחשבה הא-לוהית לבין המציאות המוגבלת.

ניתן לדמות זאת לממציא שמצייר במוחו מנגנון **מושלם** (השמים), שאינו מכיל כל פגם או חיכוך. כאשר הוא מתרגם את החזון הזה לחומר גלם מוגבל ולכלי ייצור מודדים (הארץ), הופך הרעיון האינסופי למציאות סופית שמחויבת לפגמים, בלאי ופשרות של החומר.

**עדות מהכתוב – הפער בין ציווי לביצוע:** המתח בין הרעיון ליישום ניכר בצורה חריפה בתיאור בריאת הצומח (בראשית א' יא-יב). בציווי, נדרש ש**עֵץ פְּרִי עֹשֶׂה פְּרִי לְמִינוֹ** – רעיון שבו הפרי והעץ הם מין אחד והרמוני. אולם בפועל **וְעֵץ עֹשֶׂה פְּרִי**, כשהפרי הוא כבר דבר **נפרד** או רחוק יותר מהעץ, והחזרה של הלשון "לְמִינֵהוּ" מדגישה את ההפרדה שבין המינים ומעמעמת את הזיקה ההרמונית אל הארץ האחת. פער זה, בין עולם האידיאות לעולם המעשה, מבטא את **הנפילה המחויבת מן המציאות** – השתלשלות. (כפי שמבאר הרב יהודה ליאון אשכנזי(.

**פרק ב': העפלה מן הארץ אל השמים (הציר העולה)**

בפרק ב', נקודת המוצא היא **הארץ** - **אֶרֶץ וְשָׁמָיִם**, המהווה את הבסיס והרצפה שעליה מתרחש הפיתוח.

פסוק הפתיחה מתאר את השלב שבו **נעשו ארץ ושמים** – שלב הממשיך את הבריאה ומתמקד בתולדותיה ובהתפתחותה.

כאשר נקודת המוצא היא הארץ, ההתמקדות עוברת מן הדיבור האלוהי אל ה**פעולות המעשיות** של האל בתוך העולם (כגון: "וַיִּיצֶר", "וַיִּטַּע"), והשלבים כולם מתוארים **מתוך העולם** עצמו. בתיאור זה, אין בפרק תוכנית ויישום כבפרק א', ואין שני עולמות נפרדים (חזון ומציאות), מכיוון שנקודת המוצא היא ה**מציאות המוחשית**.

הדרך אל ה**שמים** מתחילה ב**ארץ** – בחומר, בכלי, ברצפה שהאדם בונה. השמים בפרק זה אינם עוד הרעיון הקדום, אלא **תוצר של תהליך**, ההשראה והמשמעותיות הנרקמים מעל לבסיס שנבנה.

**המחשה: יצירה מוזיקלית כהעפלה** התהליך הזה מקביל ליצירת **מוזיקה משמעותית** (השמים). ככל שהמוזיקאי מלומד יותר – מכיר את הכלים, הסולמות וההרמוניות (הארץ/הבסיס המדוד) – כך יש לו יותר חופש ליצור דבר משמעותי, שמעפיל מעבר למגבלות הטכניות. השמים בפרק ב' מייצגים את **שיא ההשראה** והמשמעותיות, המגיעים רק לאחר שהאדם העמיד את הבסיס המדוד והמוצק (הארץ) שמאפשר להם להתרקם. הדרך אל השמים מתחילה בארץ.

**תמונת מכלול – סכום ההבדלים**

השמים והארץ של פרק א' (הרעיון והנפילה) אינם השמים והארץ של פרק ב' (המציאות וההעפלה). פרקים אלו מציגים יחד את סיפור ה**שותפות בין האדם לאל**:

| פרק ב' – ארץ ושמים | פרק א' – שמים וארץ | היבט ההשוואה |
| --- | --- | --- |
| הארץ (המציאות המוחשית, הבסיס). | השמים (האינסוף, המושג המופשט). | **נקודת המוצא** |
| **העפלה** (מלמטה למעלה, מן המעשה אל התוצאה הרוחנית). | **השתלשלות** )מלמעלה למטה, מן הדיבור אל המעשה). | **כיוון התנועה** |
| נקודת מוצא ובסיס הכרחי לתהליך. החומר הוא המעמיד. | מקום ההשתלשלות והנפילה. החומר הוא המשתלשל. | **תפקיד החומר (הארץ)** |
| פעלים ישירים ("וַיִּיצֶר", "וַיִּטַּע") – יצירה דרך חיבור ושכלול. | "וַיֹּאמֶר" – בריאה דרך הבדלה ומתן זהות. | **אופן הפעולה** |

האדם נשען על הבריאה שירדה מן השמים (פרק א') וממשיך אותה ביצירה שמעפילה מן הארץ (פרק ב').

**זכר ונקבה, איש ואישה – שתי תפישות של קשר**

הקשבה לכתוב מגלה כי כל סיפור בריאה משתמש בטרמינולוגיה שונה לתיאור הזוגיות, ומייעד לה תכלית אחרת. פרק א' מציג את הקשר הפונקציונלי של "**זכר ונקבה**"; פרק ב' מציג את קשר המפגש המהותי של "**איש ואישה**".

**הקשר בפרק א' – "זכר ונקבה": משימה, משפחה והמשכיות**

בעולם הבריאה של פרק א', שבו לכל נברא יש תפקיד מוגדר בסדר האלוהי, גם הזוגיות היא חלק **ממשימה** זו. המינוח 'זָכָר וּנְקֵבָה' הוא ביולוגי-תפקודי, והתכלית ברורה: 'פְּרוּ וּרְבוּ'. אין כאן תיאור של דיאלוג או רגש, אלא של 'צוות עבודה' שתפקידו להבטיח את המשכיות המין האנושי. **[9]**

**הקשר בפרק ב' – "איש ואישה": בדידות, מפגש ודבקות**

פרק ב' פותח מנקודת מוצא הפוכה: מצוקה קיומית-אישית: "**לֹא טוֹב הֱיוֹת הָאָדָם לְבַדּוֹ**...". הפתרון המוצע הוא דיאלוגי: "**אֶעֱשֶׂה לּוֹ עֵזֶר כְּנֶגְדּוֹ**". כאן, הזוגיות אינה נתון ראשוני, אלא **תוצאה של תהליך**: תהליך שמתחיל בהכרה במצוקה קיומית ('לֹא טוֹב... לְבַדּוֹ'), ממשיך בחיפוש אחר פתרון ('אֶעֱשֶׂה לּוֹ עֵזֶר'), ומגיע לשיאו בגילוי ובהתפעלות: 'זֹאת הַפַּעַם!'. רק כאן, מתוך המפגש האישי, נולדים המונחים 'אִישׁ' ו'אִשָּׁה' המבטאים קשר וזהות משותפת. **[10]** התוצאה היא הצהרת האהבה הגדולה בתורה: "עַל כֵּן יַעֲזַב אִישׁ... **וְדָבַק בְּאִשְׁתּוֹ** וְהָיוּ לְבָשָׂר אֶחָד" (ב', כ"ד).

**שני פנים של הזוגיות**

הקשבה לתורה תוך חיפוש ההרמוניה שבה, תפגיש את הלומד עם שני. **[11]** פרק א' מתמקד בממד ה**מוסדי**: המשפחה כתא יסוד בחברה. פרק ב' מתמקד בממד ה**אישי**: הזוגיות כמפלט מבדידות קיומית. זוגיות שלמה היא זו היודעת לשלב אותם יחדיו.

1. שמות הפרקים א' וב' ישמשו בדברינו כמושג, והכינוי 'פרק ב' בכתיבה זו יכלול את סיפור הנחש ועץ הדעת עד לסוף פרק ג' (עפ"י חלוקת המסורה). פרק ד' חוזר אל מערכת המושגים של פרק א', ומשמש לו כהמשך. [↑](#footnote-ref-1)
2. השאלה 'מה נברא קודם' טומנת בחובה שאלה גדולה יותר: האם נקודת המוצא היא השמים, ועליהם נשען הבניין, במקומו הא-להי, או שמא הארץ, במקומה הפיזי, היא היסוד, ורק בעקבות הטיפוס בה שלב אחרי שלב באים בגבולם של השמים. זוהי גם מחלוקת תנאים המופיעה בתלמוד, בין בית שמאי ובית הלל: בית שמאי סבורים ששמים נבראו תחילה, ותומכים דבריהם בפסוק מפרק א'. בית הלל סבורים שארץ נבראה תחילה, ותומכים דבריהם בפסוק הפותח את פרק ב' (חגיגה י"ב, ע"א). במחלוקת זו נשקפת מחלוקת עקרונית ומהותית בין הבתים. [↑](#footnote-ref-2)
3. פסחים נ"ד, ע"א. 'דוגמה של מעלה': ייצוג בזעיר אנפין של א-להים. [↑](#footnote-ref-3)
4. גישות אלו מופיעות לאורך כל מסורת הפרשנות. המדרש (בראשית רבה, יב, טו) מתמודד עם סתירת סדר הבריאה. הרמב"ן (בפירושו לבראשית ב, ז) מסביר שהפרק השני בא לפרט. בעת החדשה, בלטה הגותו של הרב יוסף דוב הלוי סולובייצ'יק במאמרו "איש האמונה הבודד", בו זיהה את "אדם הראשון" (מפרק א') כאיש ההוד, ואת "אדם השני" (מפרק ב') כאיש הברית. [↑](#footnote-ref-4)
5. הרעיון שפתיחת התורה מהווה תבנית עקרונית להמשך הדרך נטוע במסורת הפרשנית, ובראשו עומד עקרון היסוד של הרמב"ן כי "מעשה אבות סימן לבנים". [↑](#footnote-ref-5)
6. בסה"כ השורש "ברא" נזכר בו שש פעמים. הפעם השביעית נזכרת בפסוק המעבר אל פרק ב'. מעבר לכך – כלל הפעולות הן פעולות של היפרדות. [↑](#footnote-ref-6)
7. תימוכין לפרשנות זו - הרב יהודה ליאון אשכנזי 'סוד העברי' עמודים 38-39, ירושלים תשס"ה. [↑](#footnote-ref-7)
8. שבעה מופעים הם למונח 'ברא' בפרק הראשון, ולצד זאת שלושה למונח 'יצירה'. טענתנו היא שה'בריאה' מגלמת את הפעולה הבסיסית המתקיימת בפרק א', והיא מתממשת בצורות שונות. בהתאמה - פרק ב' הוא פרק היצירה, וגם לה צורות ומופעים שונים. [↑](#footnote-ref-8)
9. תהליך ההבדלה נמשך: "וַיֹּאמֶר א-להים תַּדְשֵׁא הָאָרֶץ דֶּשֶׁא עֵשֶׂב מַזְרִיעַ זֶרַע עֵץ פְּרִי עֹשֶׂה פְּרִי לְמִינוֹ אֲשֶׁר זַרְעוֹ בוֹ עַל הָאָרֶץ וַיְהִי כֵן: (יב) וַתּוֹצֵא הָאָרֶץ דֶּשֶׁא עֵשֶׂב מַזְרִיעַ זֶרַע לְמִינֵהוּ וְעֵץ עֹשֶׂה פְּרִי אֲשֶׁר זַרְעוֹ בוֹ לְמִינֵהוּ וַיַּרְא א-להים כִּי טוֹב: (יג) וַיְהִי עֶרֶב וַיְהִי בֹקֶר יוֹם שְׁלִישִׁי". הדשא בנקודת מוצא הוא חלק מן הארץ. ההדשאה - תהליך של הבדלה בו הארץ מוציאה מתוכה דשא. פער קיים בין הציווי "תַּדְשֵׁא הָאָרֶץ דֶּשֶׁא עֵשֶׂב מַזְרִיעַ זֶרַע" לבין המימוש "וַתּוֹצֵא הָאָרֶץ דֶּשֶׁא עֵשֶׂב מַזְרִיעַ זֶרַע לְמִינֵהוּ" - תהליך של הבדלה והתפצלות. הפרי היה אמור להיות למינו של העץ - "עֵץ פְּרִי עֹשֶׂה פְּרִי לְמִינוֹ", והזרע - המשך לשני אלו "אֲשֶׁר זַרְעוֹ בוֹ עַל הָאָרֶץ". בפועל הפרי אינו למינו של העץ "וְעֵץ עֹשֶׂה פְּרִי" - אחר, שונה מן העץ. הזרע - למינו של הפרי. [↑](#footnote-ref-9)
10. חלק מן הייעודים מפורש, וחלקים אחרים משוקעים בכתוב באופן סמוי. דוגמאות למפורשים: המאורות משמשים "לְהַבְדִּיל בֵּין הַיּוֹם וּבֵין הַלָּיְלָה", "וְהָיוּ לְאֹתֹת וּלְמוֹעֲדִים וּלְיָמִים וְשָׁנִים" אותות: חזקוני - שבהם אעשה אותות כגון למשה ליהושע ולחזקיה וכתיב מאותות השמים אל תחתו. דבר אחר והיו לאתת על העתידות כי החוזים אומרים עתידות על מה שחוזים בהם. **ולמועדים** - רמב"ן: זרע וקציר וקור וחום וקיץ וחורף (להלן ח כב) - עונות השנה.  **ולימים** - מדת יום ומדת לילה - אורך היום ואורך הלילה. **ושנים** - שישלימו מהלכם, ויוסיפו שנית לשוב בדרך אשר הלכו בה, ושנת החמה בשס"ה יום, ושנת הלבנה בשלשים יום - תנועת כדור הארץ סביב השמש - שנה. [↑](#footnote-ref-10)
11. גם כאשר קיים תיאור ליחס בין נברא לנברא, ההקשר הוא ייעוד ותפקיד ולא תיאור של מערכת גומלין. דוגמאות: (יד) וַיֹּאמֶר א-להים יְהִי מְאֹרֹת בִּרְקִיעַ הַשָּׁמַיִם לְהַבְדִּיל בֵּין הַיּוֹם וּבֵין הַלָּיְלָה וְהָיוּ לְאֹתֹת וּלְמוֹעֲדִים וּלְיָמִים וְשָׁנִים: (טו) וְהָיוּ לִמְאוֹרֹת בִּרְקִיעַ הַשָּׁמַיִם לְהָאִיר עַל הָאָרֶץ וַיְהִי כֵן" – המאורות מתוארים בהקשר למועדים לימים ולשנים, ויש בכל תיאור שכזה אירוע שמתקיים בו קשר והדדיות, אלא שכאמור, הנושא הוא - ייעוד ותפקיד המאורות, ולא ההתרחשות ומערכת הגומלין המתקיימת בה כשלעצמם. דוגמא נוספת ביחס לאדם: (כח) וַיְבָרֶךְ אֹתָם א-להים וַיֹּאמֶר לָהֶם א-להים פְּרוּ וּרְבוּ וּמִלְאוּ אֶת הָאָרֶץ וְכִבְשֻׁהָ וּרְדוּ בִּדְגַת הַיָּם וּבְעוֹף הַשָּׁמַיִם וּבְכָל חַיָּה הָרֹמֶשֶׂת עַל הָאָרֶץ: (כט) וַיֹּאמֶר א-להים הִנֵּה נָתַתִּי לָכֶם אֶת כָּל עֵשֶׂב זֹרֵעַ זֶרַע אֲשֶׁר עַל פְּנֵי כָל הָאָרֶץ וְאֶת כָּל הָעֵץ אֲשֶׁר בּוֹ פְרִי עֵץ זֹרֵעַ זָרַע לָכֶם יִהְיֶה לְאָכְלָה". שוב, הנושא הוא האדם ופועלו בבריאה, לא – טיבם של החיבורים המתרחשים בינו לבין המציאות. הפסוקים האחרונים שצוטטו פונים אל הזכר והנקיבה, וגם במבוא זה, אין כל תיאור למה שמתרחש ביניהם, בהיבט של הקשר או מערכת הגומלין. התיאור הוא לייעודם - בפועלם בעולם, ובשלטונם על כלל הנבראים. ביטוי נוסף להבדלה: ויהי ערב ויהי בוקר, ולא כתוב ויהי ערב ובוקר יום... [↑](#footnote-ref-11)
12. זוהר, חלק ב, דף קסב, עמוד ב. [↑](#footnote-ref-12)
13. פרשנות זו בפסוקים מתכתבת עם כינויו של הרב סולובייצ'יק את האדם של פרק א' כ"איש ההוד" הכובש את הטבע. (איש האמונה הבודד). [↑](#footnote-ref-13)
14. המדרש (בראשית רבה יז, ד) מספר כיצד אדם הראשון זיהה את מהות כל חיה וקרא לה בשמה, ובכך הוכיח את חכמתו. [↑](#footnote-ref-14)
15. הוגים מודרניים, כמרטין בובר, הבחינו בין יחס של "אני-לז" ליחס של "אני-אתה". תנועת פינוי המקום היא תנאי ליחס של "אני-אתה". [↑](#footnote-ref-15)
16. כך, למשל, אדם מטייל בטבע, והוא מביט בכל פעם מזווית וממרחק אחרים על יחידת נוף. הפער בין המראות יהיה ברור: התצפית הרחוקה תפגיש אותו עם היחידות הגדולות - ארץ, שמים, קו רקיע תבניות נוף ועוד. התצפית הקרובה תטשטש את תמונת המאקרו, והיא תאפשר 'מפגש' - שמיעת הקולות, היכרות עם האנשים, נגיעה, וגם הבנה מעמיקה יותר למתרחש. [↑](#footnote-ref-16)
17. כבר בפתיחה, לאחר ציון קשר הזמן - "בְּיוֹם עֲשׂוֹת ה’ אלוהים אֶרֶץ וְשָׁמָיִם", משמשת 'הארץ' כהקשר למקום התרחשות: "וְכֹל שִׂיחַ הַשָּׂדֶה טֶרֶם יִהְיֶה בָאָרֶץ" (ב', ה'). [↑](#footnote-ref-17)
18. המקום המתואר בו הוא 'הארץ', תיאורה הוא כנבראת, אך היא מכילה את היקום כולו. וביחס לזמן: הוא אמנם מתואר בפרק הראשון בדמות של ימים, יחד עם זאת קיים הבדל מהותי בינו לבין התיאור בפרק השני. בפרק השני הזמן מוצב בפתח הסיפור, ומיד לאחריו מובא הסיפור, כמי שהתרחש במסגרת זמן זו. בפרק הראשון מתואר פעולת הבורא ללא ייחוס לזמן נתון, והמשכה מתואר במילים "ויהי ערב ויהי בקר יום. [↑](#footnote-ref-18)
19. יבואר בהרחבה בפרק שמים וארץ או ארץ ושמים. [↑](#footnote-ref-19)
20. אולי לכך כיוונו חכמים במדרש: "ברא אלוהים את העולם, וכיון שראה שלא היה יכול לעמוד במדת הדין לבדה, שיתף עמה מדת הרחמים, שנאמר אלה תולדות השמים והארץ בהבראם ביום עשות ה' אלוהים ארץ ושמים". מדרש זה מצביע על גובה א-להי (מידת הדין, שם אלוהים) שאין לו אחיזה במציאות ללא השילוב עם מידת הרחמים (שם הוויה), כפי שמתואר בפרק השני. [↑](#footnote-ref-20)
21. שתי עמדות תצפית אלו כמעט מפורשות בכתוב: "אֵלֶּה תוֹלְדוֹת הַשָּׁמַיִם וְהָאָרֶץ - בְּהִבָּרְאָם - בְּיוֹם עֲשׂוֹת ה’ אלוהים אֶרֶץ וְשָׁמָיִם". המילה "בְּהִבָּרְאָם" משייכת את סיפור התולדות של פרק ב' אל זמן הבריאה של פרק א', ומלמדת ששתי ההתרחשויות מתקיימות במקביל, אך כל אחת נתונה במערכת זמן ובנקודת מבט אחרת. [↑](#footnote-ref-21)
22. "וַיֹּאמֶר אֱלֹהִים תּוֹצֵא הָאָרֶץ נֶפֶשׁ חַיָּה לְמִינָהּ..." (בראשית א', כ"ד). [↑](#footnote-ref-22)
23. בקוטב ההפוך דת ההינדואיזם, המצמצמת את יתרון האדם על פני בעלי החיים. שיאה הוא במושג 'הפרה הקדושה', המעמידה כערך מקודש את הפרה ואת השור, ואוסרת את הפגיעה בהם. [↑](#footnote-ref-23)
24. "אֱלֹהִ֖ים לֹ֣א תְקַלֵּ֑ל וְנָשִׂ֥יא בְעַמְּךָ֖ לֹ֥א תָאֹֽר" (שמות פרק כב, כז). [↑](#footnote-ref-24)
25. נפש החיים שער א. [↑](#footnote-ref-25)
26. : וַיֹּאמֶר אלוהים תַּדְשֵׁא הָאָרֶץ דֶּשֶׁא עֵשֶׂב מַזְרִיעַ זֶרַע עֵץ פְּרִי עֹשֶׂה פְּרִי לְמִינוֹ אֲשֶׁר זַרְעוֹ בוֹ עַל הָאָרֶץ וַיְהִי כֵן: וַתּוֹצֵא הָאָרֶץ דֶּשֶׁא עֵשֶׂב מַזְרִיעַ זֶרַע לְמִינֵהוּ וְעֵץ עֹשֶׂה... יְהִי מְאֹרֹת בִּרְקִיעַ הַשָּׁמַיִם לְהַבְדִּיל בֵּין הַיּוֹם וּבֵין הַלָּיְלָה וְהָיוּ לְאֹתֹת וּלְמוֹעֲדִים וּלְיָמִים וְשָׁנִים: וְהָיוּ לִמְאוֹרֹת בִּרְקִיעַ הַשָּׁמַיִם לְהָאִיר עַל הָאָרֶץ וַיְהִי כֵן: וַיֹּאמֶר אלוהים יִשְׁרְצוּ הַמַּיִם שֶׁרֶץ נֶפֶשׁ חַיָּה וְעוֹף יְעוֹפֵף עַל הָאָרֶץ עַל פְּנֵי רְקִיעַ הַשָּׁמָיִם". (בראשית א', ג'-י"ד). כהמחשה: נדמיין אדם היושב בראש השולחן ופוקד על בני ביתו "יהי מלח". בתגובה - קם מישהו מבני ביתו ומביא מלח. אדם זה מורם ממשפחתו, ואינו קרוב אליהם ואל עולמם. [↑](#footnote-ref-26)